Diari Oficial de la Generalitat Valenciana


Sumari del DOGV 5882, del 30-10-2008 (2008/12426)

RESOLUCIÓ de 23 de setembre de 2008, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció del fortí o torre del Grau Vell de Sagunt, i se n'establix la normativa protectora.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5882

Data del DOGV
:   30-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12058


Data del document
:   23-09-2008

Organisme emissor
:   Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Sagunt
    * protecció del patrimoni
    * patrimoni arquitectònic
    * ben cultural

RESOLUCIÓ de 23 de setembre de 2008, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció del fortí o torre del Grau Vell de Sagunt, i se n'establix la normativa protectora. [2008/12339]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions addicionals primera i segona de la llei esmentada. En virtut de l'atribució legal o automàtica de condició monumental continguda en les disposicions addicionals primera i segona d'esta última norma, el fortí o torre del Grau Vell de Sagunt (València) constituïx per ministeri de la llei un Bé d'Interés Cultural amb la categoria de Monument.
En aplicació del que disposa la disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, la Conselleria de Cultura i Esport de la Generalitat pot complementar amb les noves mencions i determinacions d'esta llei les declaracions produïdes abans de la seua entrada en vigor.
En compliment del que disposen els articles 27 i 28 de la Llei d'11 de juny de 1998, de Patrimoni Cultural Valencià, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació de l'expedient per a la delimitació de l'entorn de protecció del fortí o torre del Grau Vell de Sagunt (València) i la determinació de la seua normativa protectora, la Direcció General de Patrimoni Cultural Valencià de la Conselleria de Cultura i Esport de la Generalitat resol:
Primer
Incoar l'expedient per a la delimitació de l'entorn de protecció del fortí o torre del Grau Vell de Sagunt (València), i determinar-ne la normativa protectora en l'articulat que es transcriu a continuació.
Normativa de protecció del Monument i el seu entorn
Monument:
Article 1. Règim del Monument. Cal atindre's al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2. Usos permesos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Entorn de protecció:
Article 3. Règim general d'intervencions. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura i del ministeri competent en matèria de protecció de costes. Esta autorització s'ha d'emetre d'acord amb els criteris establits en la present normativa, i per al que no s'hi preveu, aplicant directament els criteris de l'article 39 de la llei esmentada. La present normativa regirà amb caràcter provisional fins que no es redacte el Pla Especial de Protecció del Monument i el seu Entorn i obtinga validació patrimonial.
Totes les intervencions requeriran per al tràmit d'autorització la definició precisa de l'abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.
Article 4. Excepcions del règim general d'intervencions. Sense perjuí del que disposa l'article anterior, mitjançant un informe tècnic municipal motivat, es podrà establir la no-necessitat del tràmit d'autorització previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior dels immobles.
En estos casos, l'Ajuntament haurà de comunicar a esta administració en el termini de deu dies la concessió de la llicència municipal, adjuntant com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article 5. Actuacions il·legals. La contravenció d'allò previst en els articles anteriors determinarà la responsabilitat de l'Ajuntament en els termes establits en l'article 37 de la Llei del Patrimoni Cultural Valencià.
Article 6. Criteris d'intervenció
1. S'ha de mantindre la parcel·lació històrica de l'entorn.
2. S'han de mantindre les alineacions històriques de l'edificació conservades fins a l'actualitat, tant les que donen a la via pública com les que donen a la part de darrere dels edificis.
3. Els edificis tradicionals de l'entorn situats a les illes cadastrals números 69765 i 68085, pel seu alt valor ambiental i testimonial d'una arquitectura i tipologia que caracteritzen l'entorn, han de mantindre les façanes visibles des de la via pública, preservant-ne i restaurant-ne els caràcters originaris. També s'hi han de conservar els edificis de l'església i el col·legi.
4. Per als edificis anteriors situats a les illes 69335 i 68846 han de regir les disposicions següents:
- El nombre de plantes permeses és d'una altura (planta baixa); s'autoritzen els soterranis però queden prohibits els semisoterranis.
- L'alçària de cornisa ha de ser la pròpia d'estos.
- Les cobertes, d'acord amb la tipologia de la zona, han de ser en el cos principal de l'edifici, la profunditat edificable del qual oscil·larà entre 8 i 11 metres, inclinades, de teula àrab, amb el seu pendent original.
- Buits de façana de proporció vertical, segons la tipologia compositiva del grau.
- Els tancaments han de ser de fusta. Es recomanen els finestrons.
- Es prohibixen les persianes, excepte les persianetes exteriors enrotllables tradicionals.
- Es prohibixen els taulellets, les rajoles cara vista o peces de tota classe en la façana, i s'admeten els estucats o emblanquinats.
5. L'ús permés a les illes 69890 i 68903 és el residencial. S'admetran els usos següents, sempre que se'n mostre la compatibilitat amb les arquitectures tradicionals de la zona:
a) Magatzems
b) Locals industrials ubicats en planta baixa
c) Locals d'oficina
d) Ús comercial
6. A la resta d'illes cadastrals només s'admetrà el manteniment de les edificacions existents, i s'hi permetran els usos comercials i hostalers, amb l'excepció de l'església i el col·legi, que podran mantindre els seus usos propis.
7. A fi de conservar el paisatge tradicional del fortí a les parcel·les cadastrals 12, 14, 21 i 11 del polígon cadastral 37 i a l'espai entre les illes cadastrals ressenyades en el pla adjunt i la línia de baixamar escorada, no es permetran edificacions per a cap ús, però es permetran els usos agrícoles i forestals i les zones verdes.
Article 7. Actuacions sotmeses incondicionalment a autorització patrimonial prèvia i elements propis. Totes les actuacions que puguen tindre incidència sobre la correcta percepció i la dignitat en la contemplació de l'escena o paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o plantació d'arbres, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualsevol altra d'un tipus i unes conseqüències similars, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans esmentats.
Queda proscrita la introducció d'anuncis o publicitat exterior als plans de façana dels edificis que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i durant un temps limitat, sol·licite i obtinga autorització expressa.
Article 8. Patrimoni arqueològic. En qualsevol intervenció que afecte el subsòl de l'immoble o el seu entorn de protecció, s'ha d'aplicar el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Els annexos que s'adjunten a la present resolució delimiten literalment i gràficament l'entorn de protecció del bé monumental.
Segon
En compliment del preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Sagunt i als altres interessats, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general abans de fer-la i d'atorgar-li la llicència municipal, si esta fóra preceptiva.
Tercer
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i tots altres actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la culminació de la present complementació. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o per interés general s'hagueren de realitzar inajornablement, segons que disposa el paràgraf primer de l'article esmentat.
Quart
Que, en compliment d'allò preceptuat en l'article 27.3 de la Llei, es notifique la present resolució al Registre General de Béns d'Interés Cultural dependent de l'administració de l'Estat per a l'anotació preventiva.
Cinqué
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.
València, 23 de setembre de 2008.- La directora general de Patrimoni Cultural Valencià: Paz Olmos Peris.
ANNEX I
Delimitació literal
Justificació de la delimitació proposada.
El criteri general seguit per a la delimitació de l'entorn de protecció consistix a incloure dins de la seua àrea els elements següents:
- Parcel·les que limiten directament amb la que ocupa el Bé d'Interés Cultural i en què qualsevol intervenció que es realitze pot afectar-lo tant visualment com físicament.
- Parcel·les que donen al mateix espai públic que el Bé d'Interés Cultural i constituïxen l'entorn visual i ambiental immediat i en què qualsevol intervenció que es realitze pot suposar una alteració de les condicions de percepció o del caràcter de l'espai urbà.
- Espais públics en contacte directe amb el Bé d'Interés Cultural i les parcel·les enumerades anteriorment i que constituïxen part del seu ambient urbà immediat.
- Edificacions o qualsevol element del paisatge urbà que, tot i no tindre una situació d'immediatesa amb el Bé d'Interés Cultural, afecten de forma fonamental la percepció del Bé.
A més, s'han considerat els criteris següents:
- Topogràfics i paisatgístics, amb la inclusió de l'horta que hi ha entre el fortí i el poblat, i la séquia i l'espai entre este i el mar Mediterrani, a fi de preservar les característiques paisatgístiques del monument i el seu poblat.
- Arqueològics, incorporant les àrees limítrofes susceptibles de troballes relacionades amb el fortí.
Justificació de la normativa proposada.
L'àmbit urbà limítrof al fortí i que configura amb el monument el grau Vell és un barri de pescadors tradicional que almenys en l'illa on s'emplaça el fortí és anterior a 1933. Està considerat Nucli Històric Tradicional per la legislació urbanística, i Bé de Rellevància Local segons la disposició addicional cinquena de la Llei 4/1998, d'11 de juny, del Patrimoni Cultural Valencià, i regulat en l'article 46 de la dita llei.
D'altra banda, la totalitat de l'entorn es troba immers en la zona de domini públic marítim terrestre, segons delimitacions vigents i en tramitació del Ministeri de Medi Ambient, Rural i Marí, la qual cosa implica que la totalitat del terreny és propietat estatal i hi està prohibit l'ús residencial.
No obstant això, es tracta d'un «grau», port obert, únic a la Comunitat Valenciana per la seua pràctica inalterabilitat, que li conferix un interés arquitectònic i històric particular, protegit per la Llei 4/1998, d'11 de juny, del Patrimoni Cultural Valencià, anterior a la Llei 22/1998, de 28 de juliol, de Costes. S'unix a tot això la conveniència pràctica del seu total manteniment, ja que l'ús continuat dels habitatges que rodegen el monument revertix en la seua protecció i vigilància de molt probables saquejos i agressions que suposaria el seu caràcter totalment aïllat. La normativa proposa el manteniment dels habitatges de pescadors tradicionals, considerant com a tals els construïts abans de 1940 amb materials i sistemes constructius preindustrials.
A les illes cadastrals que donen a la platja, es consideren rellevants l'església i el col·legi, que, tot i ser posteriors, donen sentit al poblat. La resta de les construccions en estes illes queda paralitzada en esta normativa transitòria i haurà de ser regulada pel futur Pla Especial previst tant en la Llei de Patrimoni Cultural vigent com en el Pla General d'Ordenació Urbana de Sagunt vigent (BOPV núm. 226 de 23.09.1997, article 193).
Els espais lliures d'edificació com els que hi ha entre les parts posteriors dels habitatges i la séquia que limita l'entorn de protecció i la zona de platja, quedaran en tot cas lliures d'edificacions per a qualsevol ús, de manera que es mantinga el paisatge tradicional que rodeja el fortí i el poblat de pescadors.
Delimitació de l'entorn de protecció.
Origen: Intersecció de la prolongació del límit sud-oest del camí entre les illes cadastrals 68065 i 68455 amb la línia de baixamar escorada, punt A.
Sentit: Horari.
Línia delimitadora: Des de l'origen, la línia seguix a l'oest incloent-hi el camí fins que troba la séquia, gira al nord-est incloent-la i torna a girar per la carretera d'eixida del grau, i, incloent-la, seguix fins a la línia de baixamar escorada.
ANNEX II
Delimitació gràfica